b'\n_START_ARTICLE_\nMary Douglas\n_START_SECTION_\nBiografija\n_START_PARAGRAPH_\nGim\xc4\x97 kaip Margaret Meri Tiu (Margaret Mary Tew) brit\xc5\xb3 kolonijini\xc5\xb3 darbuotoj\xc5\xb3 \xc5\xa1eimoje Italijoje. 1939\xe2\x80\x931943\xc2\xa0m. mok\xc4\x97si \xc5\xa0v. Onos kolegijoje Oksforde, buvo Evanso Pri\xc4\x8dardo mokin\xc4\x97. 1949\xc2\xa0m. atliko steb\xc4\x97jimus Belgijos Konge, tyr\xc4\x97 Kubos kult\xc5\xabros taut\xc4\x85 lelus. XX a. vid. apsigyn\xc4\x97 daktaro disertacij\xc4\x85. V\xc4\x97liau d\xc4\x97st\xc4\x97 Londono universiteto koled\xc5\xbee. XX a. 8-de\xc5\xa1imtmetyje persik\xc4\x97l\xc4\x97 \xc4\xaf JAV, dirbo \xc5\xa0iaur\xc4\x97s Vakar\xc5\xb3, Prinstono universitetuose. 1986\xc2\xa0m.\xc2\xa0\xe2\x80\x93 Upsalos universiteto garb\xc4\x97s moksl\xc5\xb3 daktar\xc4\x97. 1988\xc2\xa0m. gr\xc4\xaf\xc5\xbeo \xc4\xaf Anglij\xc4\x85. 1989\xc2\xa0m. Meri Daglas tapo Brit\xc5\xb3 akademijos nare, 1992\xc2\xa0m. apdovanota Britanijos imperijos ordinu.\n_START_SECTION_\nVeikla\n_START_PARAGRAPH_\nMeri Daglas, atsiribodama nuo funkcionalist\xc5\xb3 ir psichologin\xc4\x97s krypties antropolog\xc5\xb3, teig\xc4\x97, kad visuomen\xc4\x99 sudaro ne socialini\xc5\xb3 taisykli\xc5\xb3 besilaikantys ir vaidmenis atliekantys automatai ir ne aukl\xc4\x97jimo diktato suformuoti asmenys, o aktyviai tarpusavyje besiderantys moraliniai veik\xc4\x97jai. Remdamasi Klodo Levi-Stroso gamtos-kult\xc5\xabros paradigma, j\xc4\x85 i\xc5\xa1vyst\xc4\x97 \xc4\xaf universali\xc4\x85 klasifikacin\xc4\x99 sistem\xc4\x85, kurios a\xc5\xa1is yra k\xc5\xabno-visuomen\xc4\x97s paradigma. Pagal \xc5\xa1i\xc4\x85 kertin\xc4\x99 a\xc5\xa1\xc4\xaf atitinkamai metaforizuojami santykiai tarp tvarkos-netvarkos, vidaus-i\xc5\xa1or\xc4\x97s ir, svarbiausia, tyro-grasaus. Pasak Daglas, tik\xc4\x97jimai apie tai, kas yra ne\xc5\xa1varu ir kaip tai turi b\xc5\xabti traktuojama, neturi b\xc5\xabti suvesti \xc4\xaf higienos srit\xc4\xaf, bet \xc4\xaf simboli\xc5\xb3 grandines, \xc4\xafsitvirtinusias strukt\xc5\xabrin\xc4\x97se sistemose: kaip tam tikras daiktas ar dalykas atsiduria ne vietoje ir i\xc5\xa1krenta i\xc5\xa1 tam tikros simbolin\xc4\x97s tvarkos. Simboliai, M. Daglas supratimu, yra tiesiogiai susij\xc4\x99 su socialin\xc4\x97mis institucijomis: b\xc5\xabdami socialin\xc4\x97s klasifikacijos priemon\xc4\x97s, padeda susiorientuoti tarp \xc4\xafvairi\xc5\xb3 daikt\xc5\xb3, \xc5\xbemoni\xc5\xb3 ir veiksm\xc5\xb3 kategorij\xc5\xb3 ir jas visas atskirti.'